ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО

1. Приложимите правила за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006[[1]](#footnote-1) („Регламента за ЕФПГ“).

2. На 18 декември 2017 г. Белгия подаде заявление EGF/2017/010 BE/Caterpillar за предоставяне на финансово участие от ЕФПГ във връзка с извършени съкращения[[2]](#footnote-2) в Caterpillar и при 5 доставчици (наричани по-долу „съкращенията“).

3. След оценка на заявлението Комисията заключи, в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

ОБОБЩЕНИ ДАННИ ЗА ЗАЯВЛЕНИЕТО

|  |  |
| --- | --- |
| Заявление по ЕФПГ | EGF/2017/010 BE/Caterpillar  |
| Държава членка | Белгия |
| Засегнат(и) регион(и) (ниво 2 по NUTS[[3]](#footnote-3)) | Провинция Hainaut (BE32) |
| Дата на подаване на заявлението | 18 декември 2017 г. |
| Дата на потвърждението за получаване на заявлението | 18 декември 2017 г. |
| Дата на искането за допълнителна информация | 24 декември 2017 г. |
| Срок за предоставяне на допълнителната информация |   4 февруари 2018 г.  |
| Срок за приключване на оценката | 29 април 2018 г. |
| Критерий за намеса | Член 4, параграф 1, буква а) от Регламента за ЕФПГ |
| Основно предприятие | Caterpillar — Solar Gosselies |
| Брой на засегнатите предприятия | 1 |
| Сектор(и) на икономическа дейност(разделение по NACE Rev. 2)[[4]](#footnote-4) | 28 (Производство на машини и оборудване, с общо и специално предназначение) |
| Брой дъщерни предприятия, доставчици и производители надолу по веригата | 5[[5]](#footnote-5) |
| Референтен период (четири месеца): | 31 май 2017 г. — 30 септември 2017 г.  |
| Брой на съкращенията по време на референтния период (*а*) | 1 364 |
| Брой на съкращенията преди или след референтния период (*б*) |    921 |
| Общ брой на съкращенията  | 2 287 |
| Общ брой на бенефициерите, отговарящи на критериите | 2 287 |
| Общ брой на бенефициерите от целевата група | 2 287 |
| Брой на младите хора от целевата група, незаети с работа, учене или обучение (NEET) |    300 |
| Бюджет за персонализирани услуги (EUR) | 7 575 294 |
| Бюджет за прилагането на ЕФПГ[[6]](#footnote-6) (EUR) |    127 400 |
| Общ бюджет (EUR) | 7 702 694 |
| Финансово участие от ЕФПГ (60 %) (EUR) | 4 621 616 |

ОЦЕНКА НА ЗАЯВЛЕНИЕТО

Процедура

4. Белгия подаде заявление EGF/2017/010 BE/Caterpillar на 18 декември 2017 г., в рамките на 12 седмици от датата, на която са били изпълнени критериите за намеса, определени в член 4 от Регламента за ЕФПГ. Комисията потвърди в същия ден получаването на заявлението, а на 24 декември 2017 г. поиска допълнителна информация от Белгия. Такава допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, ще изтече на 29 април 2018 г.

Допустимост на заявлението

Засегнати предприятия и бенефициери

5. Заявлението се отнася до 2 287 работници, съкратени в Caterpillar Solar Gosselies (Caterpillar) и петима доставчици. Caterpillar извършва дейност в икономическия отрасъл от разделение 28 по NACE Rev. 2 (Производство на машини и оборудване). Съкращенията, извършени от засегнатите предприятия, са съсредоточени в региона на ниво 2 по NUTS Hainaut (BE32).

| **Предприятия и брой на съкратените лица**  |
| --- |
| Caterpillar  | 1 997 |
| Cediwal | 68 |
| Eutraco | 63 |
| Yusen | 125 |
| Attecam | 9 |
| MHP | 25 |
| **Общ брой на предприятията: 6** | **Общ брой на съкратените лица: 2 287** |
| **Общ брой на самостоятелно заетите лица, чиято дейност е прекратена:**  | **0** |
| **Общ брой на отговарящите на критериите работници и самостоятелно заети лица:**  | **2 287** |

Критерии за намеса

6. Белгия е подала заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно които в дадена държава членка за референтен период от четири месеца следва да са били съкратени най-малко 500 работници, включително работници, съкратени от доставчици и производители надолу по веригата.

7. Четиримесечният референтен период за заявлението започва на 31 май 2017 г. и приключва на 30 септември 2017 г.

8. Съкращенията по време на референтния период са следните:

* 1 161 съкратени работници в Caterpillar
* 203 съкратени работници в четирима доставчици на Caterpillar.

Изчисляване на броя на съкращенията и на случаите на прекратяване на дейност

9. Всички 1 364 съкращения по време на референтния период са изчислени от датата на действителното приключване на трудовия договор или на изтичането на срока му.

Бенефициери, отговарящи на критериите

10. Освен горепосочените работници към бенефициерите, отговарящи на критериите, спадат 923 работници, съкратени преди или след четиримесечния референтен период. Поради тази причина общият брой на отговарящите на критериите бенефициери възлиза на 2 287. Няма припокриване между работниците, подпомагани по заявлението EGF/2014/011 BE/Caterpillar, и тези, включени в настоящето заявление.

Връзка между съкращенията и големите структурни промени в моделите на световната търговия, произтичащи от глобализацията

11. С цел да се установи връзката между съкращенията и големите структурни промени в моделите на световната търговия, произтичащи от глобализацията, Белгия посочва, че основната причина за съкращенията на работна ръка е световната конкуренция в сектора на производството на машини за строителството и минното дело и произтичащата от нея загуба на пазарен дял от Caterpillar[[7]](#footnote-7).

12. В Европа производството в минния сектор намаля от 234 милиона евро през 2012 г. на 180 милиона евро през 2015 г.[[8]](#footnote-8), а износът на ЕС-28 намалява силно от 2014 г. насам[[9]](#footnote-9).

13. Според информацията, посочена от белгийските органи, производствените обекти на Caterpillar са разположени в близост до техните пазари, което обяснява връзката между развитието на европейския и на световния пазар и редуцирането на работната сила в обекта в Госли. По-специално делът на продажбите на Caterpillar в Азия се е увеличил почти двойно между 2003 и 2013 г.[[10]](#footnote-10).

14. През 2008 г. европейската цена на стоманата се е увеличила рязко, докато китайската е намаляла и понастоящем продължава да е по-ниска от европейската[[11]](#footnote-11). Поради тази причина производствените разходи за една машина в Госли са с 21 % по-високи от тези в Китай[[12]](#footnote-12).

Събития, довели до съкращенията и до прекратяването на дейността

15. Основното събитие, довело до съкращенията, е обявеното от Caterpillar Belgium S.A. на 2 септември 2016 г. начало на процедура за колективни съкращения в производствения му обект, разположен в Госли.

16. Това е второто заявление на Белгия по ЕФПГ във връзка с Caterpillar. През 2014 г. 1 399 работници бяха обект на първото заявление по ЕФПГ, което се отнася до съкращения в предприятието. Настоящото предложение включва останалите 1 997 работници на обекта.

17. През 2015 г. Caterpillar инвестира в нова поточна линия, за да подобри позицията си на пазара. Обратно на очакванията обаче икономическият растеж в Европа бе много бавен и вследствие на това икономическото положение на предприятието не се възстанови според очакваното.

18. В сравнение с други заводи този в Госли, Белгия, вече не е конкурентен. Поради това Caterpillar премества производството в държави с бързо развиващи се икономики в Азия и Латинска Америка, като Китай и Южна Корея, заради бързо развиващите се нови пазари и ниските производствени разходи, свързани с по-малко ограничителните разпоредби по отношение на опазването на околната среда и по-ниските почасови разходи за труд.Понастоящем предприятието спира дейността си в Белгия.

Предполагаемо въздействие на съкращенията върху местната, регионалната или националната икономика и заетост

19. Според публичната служба по заетостта на Валония (FOREM) се очаква равнището на безработицата в региона Hainaut да се увеличи с 6,1 %[[13]](#footnote-13).

20. Затварянето на завода на Caterpillar доведе до уволнението на 288 работници сред доставчиците.

21. Над 11 % от целевите работници са на възраст над 55 години.

22. Търсещите работа в Шарлероа са най-вече нискоквалифицирани лица (50,6 % не са завършили гимназиално образование), а 40 % са дългосрочно безработни (повече от 24 месеца). Процентът на безработицата в Шарлероа е едва 52,2 %, което е почти 5 процентни пункта по-малко от средната стойност за региона Валония (57,1 %) (източник: FOREM)[[14]](#footnote-14).

Бенефициери от целевата група и предложени действия

Бенефициери от целевата група

23. Очаква се всички 2 287 съкратени работници да вземат участие в мерките. По-долу е представена разбивка на тези работници по пол, гражданство и възрастова група:

|  |  |
| --- | --- |
| Категория | Брой на бенефициерите от целевата група |
| Пол: | Мъже: | 2 115 | (92,47 %) |
|  | Жени: |  172 | (7,53 %) |
| Гражданство: | Граждани на държави — членки на ЕС: | 2 233 | (97,64 %) |
|  | Граждани на държави извън ЕС: |  54 | (2,36 %) |
| Възрастова група: | 15—24 години: |  2 | (0,09 %) |
|  | 25—29 години: |  70 | (3,06 %) |
|  | 30—54 години: | 1 952 | (85,34 %) |
|  | 55—64 години: |  263 | (11,51 %) |
|  | над 64 години: |  0 | (0,00 %) |

24. Освен това белгийските органи ще предоставят персонализирани услуги, съфинансирани от ЕФПГ, на най-много 300 млади хора, които не работят и не са ангажирани в никаква форма на образование или обучение (NEET), на възраст под 30 години към датата на подаване на заявлението, предвид обстоятелството, че 1 364 от посочените в точка 8 съкращения са извършени в региона на ниво 2 по NUTS Hainaut (BE32), който отговаря на установените критерии в рамките на инициативата за младежка заетост.

25. В член 6, параграф 2 от Регламента за ЕФПГ се посочва, че държавите членки могат да предоставят персонализирани услуги, съфинансирани по ЕФПГ, също и на NEET до 31 декември 2017 г. Предложението за регламент на Европейския парламент и на Съвета относно финансовите правила, приложими за общия бюджет на Съюза[[15]](#footnote-15) (регламент „омнибус“) включва изменение на член 6, параграф 2 от Регламента за ЕФПГ с цел разширяване на дерогацията за NEET. Съгласно данните, публикувани от Евростат на 17 януари 2018 г., безработицата сред лицата на възраст между 15 и 24 години в региона Hainaut е 33,3 %. Следователно регионът продължава да отговаря на условията по член 6, параграф 2 от Регламента за ЕФПГ. Това изменение ще се прилага с обратна сила от 1 януари 2018 г. Вследствие на това настоящото решение, което включва подпомагане на NEET, може да бъде прието след приемането и влизането в сила на регламента „омнибус“.

26. Поради това общият прогнозен брой на бенефициерите от целевата група, които се очаква да участват в мерките, включително NEET, е 2 587 души.

Допустимост на предложените действия

27. Персонализираните услуги, които се предвижда да бъдат предоставени на съкратените работници и на NEET, включват следните действия:

* Индивидуална помощ при търсене на работа, съдействие според конкретния случай и услуги по предоставяне на информация. Тези мерки включват персонализирано съдействие при търсене на работа, като например консултиране и професионално ориентиране, както и открити информационни услуги за работниците и NEET.
* Обучение и преквалификация. Това включва професионално и продължаващо обучение за работници и NEET. Курсовете са замислени така, че да се постигне съответствие между предложенията за обучение и приоритетите във връзка с развитието на Шарлероа, посочени в плана CATCH[[16]](#footnote-16).
* Насърчаване на предприемачеството. Тази мярка ще предостави на участниците система за подкрепа на предприемачите, в която се предвижда тясно сътрудничество с регионалните органи, които работят за подпомагане на самостоятелната заетост.
* Помощ за започване на стопанска дейност.Тази мярка ще предостави безвъзмездни средства за започване на дейност, предназначени за насърчаване на самостоятелната заетост, създаването на нова стопанска дейност и започването и развиването на стопанска дейност на пълно или непълно работно време.
* Помощи. Те включват: **1)** **помощи за обучение** за покриване на разходите, направени от лицето, търсещо работа, или NEET по време на обучение; **2) помощи за мобилност** за съдействие за намиране на работа на по-отдалечено място; **3) помощи за връщане в образователната система**, които ще бъдат изплащани в продължение на не повече от 12 месеца и ще зависят от предоставянето от кандидата на доказателство, че е записан в курс, предлаган от висше учебно заведение; **4) помощи за търсене на работа** с цел подпомагане на търсещите работа лица и на NEET да покриват разходите за участие в дейности, свързани с търсенето на работа; **5) помощи за предприемачество** за покриване на разходите на търсещите работа лица по време на участието им в дейности, свързани с търсенето на работа, които ще зависят от представянето от кандидата на самостоятелен или колективен проект за самостоятелна заетост.

28. Персонализираните услуги, които ще се предоставят на NEET, се състоят от същите действия като тези за съкратените работници.

29. Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

30. Белгийските органи предоставиха поисканата информация относно действията, които са задължителни за засегнатото предприятие по силата на националното законодателство или в съответствие с колективни споразумения. Потвърдено беше, че финансовото участие от ЕФПГ няма да замени тези действия.

Прогнозен бюджет

31. Прогнозните общи разходи са 7 702 694 EUR и обхващат разходи за персонализирани услуги в размер на 7 575 294 EUR и разходи за дейности по подготовка, управление, информация и публичност, контрол и докладване в размер на 127 400 EUR.

32. Общият размер на заявеното финансово участие от ЕФПГ възлиза на 4 621 616 EUR (60 % от общия размер на разходите).

|  |  |  |  |
| --- | --- | --- | --- |
| Действия | Прогнозен брой участници | Прогнозни разходи за един участник*(EUR)* | Общо прогнозни разходи*(EUR)[[17]](#footnote-17)*  |
| Персонализирани услуги (действия по член 7, параграф 1, букви а) и в) от Регламента за ЕФПГ) |
| Предоставяне на съвети и други подготвителни мерки (*Reconversion*: *accompagnement/orientation/insertion*) | 2 587 | 1 852 | 4 790 323 |
| Обучение и преквалификация(*Formations spécifiques*) | 1 050 | 841 | 883 265 |
| Насърчаване на предприемачеството(*Dispositif d'accompagnement à l'entreprenariat)* | 250 | 463 | 115 743 |
| Безвъзмездни средства за започване на стопанска дейност(*Bourse de lancement*) | 75 | 10 000 | 750 000 |
| Междинен сбор (a):Процент от пакета персонализирани услуги  | – | 6 539 331 |
| (86,32 %) |
| Помощи и стимули (действия по член 7, параграф 1, буква б) от Регламента за ЕФПГ) |
| Помощи за обучение, мобилност, връщане в образователната система, търсене на работа и предприемачество*(formation, prime à l'emploi distant, reprise d'étude, recherche d'emploi et création d'activité)* | 2 587 | 400 | 1 035 963 |
| Междинен сбор (б):Процент от пакета персонализирани услуги: | – | 1 035 963 |
| (13,68 %) |
| Действия по член 7, параграф 4 от Регламента за ЕФПГ |
| 1. Подготвителни дейности | – | 82 000 |
| 2. Управление | – | 10 400 |
| 3. Информация и публичност | – | 5 000 |
| 4. Контрол и докладване | – |  30 000 |
| Междинен сбор (в):Процент от общите разходи: | – | 127 400 |
| (1,65 %) |
| Общо разходи (а + б + в): | – | 7 702 694 |
| Финансово участие от ЕФПГ (60 % от общия размер на разходите) | – | 4 621 616 |

33. Разходите за действията, определени в таблицата по-горе като дейности по член 7, параграф 1, буква б) от Регламента за ЕФПГ, не надвишават 35 % от общите разходи за съгласувания пакет от персонализирани услуги. Белгия потвърди, че тези действия са обвързани с активното участие на бенефициерите от целевата група в дейности по търсене на работа или обучение.

34. Белгийските органи потвърдиха, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

Период на допустимост на разходите

35. Белгийските органи са започнали да предоставят персонализирани услуги на бенефициерите от целевата група на 22 октомври 2016 г. По тази причина разходите за действията са допустими за предоставяне на финансово участие от ЕФПГ в периода от 22 октомври 2016 г. до 18 декември 2019 г.

36. Белгийските органи са започнали да извършват административни разходи по прилагането на ЕФПГ на 5 септември 2016 г. По тази причина разходите за дейности по подготовка, управление, информация и публичност, контрол и докладване са допустими за финансово участие от ЕФПГ в периода от 5 септември 2016 г. до 18 юни 2020 г.

Допълнителни действия, финансирани с национални средства или със средства от Съюза

37. Източниците на национално предварително финансиране или съфинансиране са публичната служба по заетостта на регион Валония (FOREM) и регион Валония.

38. Белгийските органи са потвърдили, че описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

Процедури за провеждане на консултации с бенефициерите от целевата група, с техните представители или със социалните партньори, както и със съответните органи на местно и регионално равнище

39. Белгия посочи, че координираният пакет от персонализирани услуги е бил изготвен в консултация с работна група, в която са били включени публичната служба по заетостта на регион Валония, SOGEPA[[18]](#footnote-18), представители на професионалните съюзи и други социални партньори.

*Системи за управление и контрол*

40. Белгия уведоми Комисията, че финансовото участие ще бъде управлявано и контролирано от същите органи, които отговарят за Европейския социален фонд (ЕСФ).

*Ангажименти, поети от засегнатата държава членка*

41. Белгийските органи са предоставили всички необходими гаранции за това, че:

* при достъпа до предложените действия и тяхното изпълнение ще се спазват принципите на равнопоставеност и недискриминация;
* са спазени изискванията, определени в националното законодателство и в законодателството на ЕС относно колективните съкращения;
* когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;
* за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;
* предложените действия ще допълват други действия, финансирани от структурните фондове;
* финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

ОТРАЖЕНИЕ ВЪРХУ БЮДЖЕТА

*Бюджетно предложение*

42. В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 ЕФПГ не може да надхвърля максимален годишен размер от 150 милиона евро (по цени от 2011 г.)[[19]](#footnote-19).

43. След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 4 621 616 EUR, което представлява 60 % от общите разходи за предложените действия, за предоставяне на финансово участие по заявлението.

44. Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление[[20]](#footnote-20).

*Свързани актове*

45. Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 4 621 616 EUR.

46. Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за мобилизиране на средства от Европейския фонд за приспособяване към глобализацията във връзка със заявление от Белгия — EGF/2017/010 BE/Caterpillar

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз,

като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006[[21]](#footnote-21), и по-специално член 15, параграф 4 от него,

като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление[[22]](#footnote-22), и по-специално точка 13 от него,

като взеха предвид предложението на Европейската комисия,

като има предвид, че:

(1) Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

(2) В съответствие с предвиденото в член 12 от Регламент (ЕС, Евратом) № 1311/2013 на Съвета ЕФПГ не може да надхвърля максимален годишен размер от 150 милиона евро (по цени от 2011 г.)[[23]](#footnote-23).

(3) На 18 декември 2017 г. Белгия подаде заявление за мобилизиране на средства от ЕФПГ с оглед на съкращенията в Caterpillar и петима доставчици и прекратяването на дейност (наричани по-нататък „съкращенията“). Към него беше предоставена допълнителна информация, както е предвидено в член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

(4) В съответствие с член 6, параграф 2 от Регламент (ЕС) № 1309/2013 Белгия е решила да предостави персонализирани услуги, съфинансирани от ЕФПГ, и за 300 млади хора, които не работят и не са ангажирани в никаква форма на образование или обучение (NEET).

(5) Поради това, за да бъде удовлетворено подаденото от Белгия заявление, следва да бъдат мобилизирани средства за предоставяне на финансово участие от ЕФПГ в размер на 4 621 616 EUR.

(6) За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

ПРИЕХА НАСТОЯЩОТО РЕШЕНИЕ:

Член 1

В рамките на общия бюджет на Съюза за финансовата 2018 година от Европейския фонд за приспособяване към глобализацията се мобилизират средства за предоставяне на сумата от 4 621 616 EUR под формата на бюджетни кредити за поети задължения и бюджетни кредити за плащания.

Член 2

Настоящото решение влиза в сила в деня на публикуването му в *Официален вестник на Европейския съюз*. То се прилага от [*датата на приемането му*]\*.

Съставено в Брюксел на […] година.

За Европейския парламент За Съвета

Председател Председател

1. ОВ L 347, 20.12.2013 г., стр. 855. [↑](#footnote-ref-1)
2. По смисъла на член 3 от Регламента за ЕФПГ. [↑](#footnote-ref-2)
3. Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34). [↑](#footnote-ref-3)
4. ОВ L 393, 30.12.2006 г., стр. 1. [↑](#footnote-ref-4)
5. Четирима доставчици са съкратили работници в рамките на референтния период, а един е съкратил работници извън този период. [↑](#footnote-ref-5)
6. Съгласно член 7, параграф 4 от Регламент (EС) № 1309/2013. [↑](#footnote-ref-6)
7. От 26 % през 2003 г. на 13 % през 2013 г., Caterpillar, съобщение на Съвета на директорите, 28 февруари 2013 г. [↑](#footnote-ref-7)
8. Eвростат, Годишни подробни статистически данни за предприятията по промишлени отрасли (NACE Rev. 2, B-E). [↑](#footnote-ref-8)
9. От 3,1 милиарда евро през 2014 г. на 8 милиона евро през 2016 г., Евростат

Евростат: Код DS016890. [↑](#footnote-ref-9)
10. От 25 % през 2003 на 48 % през 2013 г. [↑](#footnote-ref-10)
11. <http://steelbenchmarker.com/files/history.pdf> [↑](#footnote-ref-11)
12. Caterpillar, съобщение на Съвета на директорите, 28 февруари 2013 г. [↑](#footnote-ref-12)
13. Изчисленията се основават на броя на търсещите работа лица през декември 2016 г. [↑](#footnote-ref-13)
14. <https://www.leforem.be/MungoBlobs/44/644/20180212_Chiffres_SeriesStatistiquesMde201801.pdf> [↑](#footnote-ref-14)
15. <http://eur-lex.europa.eu/resource.html?uri=cellar:a59b6beb-7a4f-11e6-b076-01aa75ed71a1.0001.02/DOC_1&format=PDF> [↑](#footnote-ref-15)
16. План CATCH — Ускоряване на растежа на трудовата заетост в региона на Шарлероа, септември 2017 г.

 <http://www.catch-charleroi.be/> [↑](#footnote-ref-16)
17. Общата сума не съвпада напълно поради закръгляване. [↑](#footnote-ref-17)
18. Sogepa е инвестиционно дружество, което предоставя инвестиционни услуги и съдейства при инициативи за реорганизация на стопанската дейност, провеждани чрез надеждни и устойчиви икономически и промишлени проекти. [↑](#footnote-ref-18)
19. ОВ L 347, 20.12.2013 г., стр. 884. [↑](#footnote-ref-19)
20. ОВ С 373, 20.12.2013 г., стр. 1. [↑](#footnote-ref-20)
21. ОВ L 347, 20.12.2013 г., стр. 855. [↑](#footnote-ref-21)
22. ОВ С 373, 20.12.2013 г., стр. 1. [↑](#footnote-ref-22)
23. Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884). [↑](#footnote-ref-23)